**Podgorica, 06. mart 2019. godine**

**Transkript izjave predsjednika Crne Gore Mila Đukanovića nakon sastanka sa generalnim sekretarom NATO-a Jensom Stoltenbergom**

**Poštovani generalni sekretare, dragi Jens,**

Prije svega hvala za riječi dobrodošlice ovdje u sjedištu NATO-a, veliko mi je zadovoljstvo da održavam kontinuiran dijalog. Posebno se radujem da imamo frekfentan dijalog u ovoj jubilarnoj godini. Ovo je 70. godina formiranja NATO-a, 70. godina kojih su potvrdili da je NATO veoma pouzdan oslonac stabilnosti za Evropu i euroatlansku zajednicu.

Vjerujem, kao što ste napomenulli, da ćemo na našem sastanku u decembru mjesecu ove godine u Londonu zapravo potvrditi one vrijednosti na kojima je NATO nastao i na kojima je prethodnih 70. godina funkcionisao NATO i potvrditi opredjeljenje da i dalje NATO činimo važnim osloncem globalne stabilnosti.

Hvala Vam na riječima priznanja za ovo dvogodišnje iskustvo sa Crnom Gorom, najmlađom članicom NATO-a. Kao što sam kazao, mi snažno vjerujemo u ono što je tekovima evroatlanskog saveza u periodu posle Drugog svjetskog rata i trudimo se da kao najmlađa članica doprinosimo u mogućoj mjeri dogradnji vrijednosti.

To smo radili, prije svega očuvanjem i unaprjeđenjem vlastite stabilnosti i istovremeno promocijom evroatlantskog sistema vrijednosti u jednom regionu kakav je Zapadni Balkan sa reputacijom nestabilnog evropskog regiona. Čini nam se da to radimo dosta dobro i o tome svjedoči danas, čini mi se pouzdanija stabilnost našeg regiona i pouzdanija evropska perspektiva svih zemalja regiona.

Takođe, kao zemlja članica odgovorno preuzimamo i realizujemo preuzete obaveze. Želim sa zadovoljstvom da vam potvrdim da poštujemo dinamički plan preuzimanja ravnomjernijeg tereta odgovornosti u finansiranju NATO-a. Kao što znate, taj Nacionalni plan je ovdje dostavljen i ja sam spreman da i ovdje ponovim da ćemo u cjelosti poštovati odredbe Plana, a vjerujem da ćemo zahvaljujući jednom dinamičnom rastu BDP biti u mogućnosti da i prije predviđenih rokova preuzmemo punu odgovornost koja se podrazumijeva za svaku zemlju članicu.

Jednako tako, zadovoljstvo nam je da kažemo da veoma odgovorno ispunjavamo sve obaveze u međunarodnim misijama i da se broj naših predstavnika u međunarodnim i NATO misijama širi, tako da smo tokom prethodne godine preuzeli i nove odgovornosti i na Kosovu i u Letoniji, da smo takođe preuzeli obavezu i proslijedili predlog odluke Parlamentu na usvajanje oko našeg učešća u NATO misiji u Iraku. Zahvaljujući svemu tome, mogu da kažem da Crna Gora potvrđuje da je odgovorna članica NATO saveza i nastavlja da igra svoju važnu ulogu širenja kulture evroatlanskih vrijednosti u regionu Zapadnog Balkana.

Želim da Vam zahvalim na istrajnosti da pomognete da dođe do sporazuma između Makedonije i Grčke. To smatram jako važnim prilogom regionalnoj stabilnosti. Kao što ste kazali, time je otvorena jasna perspektiva NATO članstva za Makedoniju. Želeći da upravo pokažemo da efikasno radimo u realizaciji politike otvorenih vrata. Mi smo jedna od prvih četiri, pet zemalja članica NATO-a koja je ratifikovala Pristupni protokol za Makedoniju i radujemo se da u bliskoj perspektivi Crna Gora više neće biti najmlađa članica NATO-a.

Jednako tako, mislimo da treba raditi na rješavanju preostalih problema u regionu. Čini nam se da iskustvo u rješavanju problema Makedonije i Grčke može biti veoma blagotvorno u rješavanju i drugog problema slične naravi, a to je između Beograda i Prištine. Kao odgovoran susjed i kao vrlo zainteresovan susjed za pozitivno rješenje tog problema radimo sa namjerom da pomognemo da dođemo do jednog pozitivnog epologa u tom dijalogu i vjerujem da je to moguće i pozivam da NATO nastavi sa svojim angažmanom u našem region i da u saradnji sa Evropskom unijom nastavi da daje doprinos onome što će se pokazati kao jedina pouzdana formula stabilnosti Zapadnog Balkana.

Naše je uvjerenje i više puta sam ga podijelio sa Vama, da se između članstva svake od naših zemalja u Evropskoj uniji i svake, ili gotovo svake u NATO savezu i stabilnosti regiona Zapadnog Balkana može povući znak jednakosti.

Takođe, kao što ste pomenuli svjesni smo da postoje i treće zainteresovane strane za Zapadni Balkan. Na neki način to smatramo legitimnim interesovanjem, ne uvijek i legitimnim mjerama kojima se to interesovanje potkrepljuje u našem regionu.

U konačnom, imamo ta iskustva iz 2016. Godine o kojima smo više puta pričali, ali želim da potvrdim da smo jako spremni, a vjerujem da smo i pokazali sposobnost bez obzira na veličinu, da vrlo istrajno i vrlo hrabro branimo svoje pravo da suvereno biramo svoj put u budućnost i da jednako tako odlučno i hrabro branimo svoj izbor, a to je da Crnu Goru u punoj mjeri učinimo sastavnim dijelom savremene evropske i evroatlanske civilizacije i da do kraja implementiramo evropski sistem vrijednosti, ne samo u našoj zemlji nego da budemo onaj važan podsticaj svim drugim društvima u regionu Zapadnog Balkana, jer jedino na taj način vidimo pouzdanu sigurnost i unaprijeđeni kvalitet života za sve ljude u našem region.

**Hvala vam na pažnji**